

 V Poprade, 11. jún 2020

Drahá blízka rodina, vážený pedagogický zbor, milí žiaci a ostatní trúchliaci,

v tejto hodine nás spája bolesť a hlboká účasť na veľkej tragédií, ktorá zasiahla celú našu krajinu. Každý, kto to s Vami prežíva má zranené srdce, chce uctiť človeka, pedagóga, manžela, otca, záchrancu, jedným slovom HRDINU Mgr. Jaroslava Budza, zástupcu riaditeľky školy Gymnázia J.C. Hronského, Vrútky s prejavom súcitu, úprimnej ľútosti, smútku a poskytnúť útechu.
Nečakane pri tragickej udalosti, keď svojim telom chránil život pani učiteľky a žiakov zo základnej školy odišiel človek, na ktorého ste sa mohli spoľahnúť, a len čas môže zoceliť tak veľkú ranu. I keď telo je mŕtve, obraz a spomienky na skvelého učiteľa vo Vašich dušiach zostávajú.
Rodina, pedagógovia a žiaci stratili svojho najdrahšieho. Každý v škole a v okolí prežil tie posledné minúty so strachom a v šoku. Strašnú správu o tragickej vražde v priestoroch Spojenej školy, s organizačnými zložkami na Ulici M.R. Štefánika 1 vo Vrútkach , sme prijali v úzkosti a všetci nesieme hroznú ťarchu bolesti a strachu. Kto môže posúdiť a nájsť pre tento hrozný a nepochopiteľne brutálny čin tie správne slová?

Všetkých nás napadá jediná otázka. Prečo sa to stalo? Bolo to ľudské zlyhanie, nešťastná náhoda? Kto z nás pozná odpoveď, ktorú by sme mohli všetci prijať? Nevieme.

Ten smútok a žiaľ cítime s Vami, ale nikto nemôže vrátiť to, čo ste stratili.

Všetci, ktorí prežívame ten deň, ktorý je dňom veľkého smútku pre najbližších a dňom žiaľu pre žiakov, rodičov i učiteľskú verejnos , patrí naša najhlbšia sústrasť.

Pedagóg – HRDINA, ktorý sa stal obeťou tejto tragédie už nie je medzi nami, ďakujeme menom Európskej asociácie rodičov v Bruseli a Slovenskej rady rodičovských združení Slovenskej republiky za čas, ktorý strávil medzi nami a za jeho pedagogickú činnosť. Zanechal za sebou stopy svojho života, v pamäti našej žiariť bude pamiatka jeho stále živá.

Žiaľ otvára ľudské srdcia, žiaľ stavia mosty medzi ľuďmi, dáva svetlo temným hodinám a smútku ľudský zmysel.

Navždy zbohom.



Bc. Ing. Júlia Lindtnerová, v.r.,

predseda a štatutár

Slovenská rada rodičovských združení

Široká 1920/2, 058 01 Poprad, Slovensko



European Parents Association (EPA)

 c/o LLL Rue de l`Industrie 10 1000 Brussels, Belgium